Í svartasta skammdeginu er alla jafnan fábrotnara fuglalíf á Íslandi en það sem er við líði að vori . Við strendur landsins er mikið af fuglum en aðeins harðgerðustu staðfuglar þreyja Þorrann inn til landsins fjarri sjó . Sjófuglar eru þá á hafi úti en margir þeirra leita inn á firði og voga . Á Gamlársdag sáust óvenjulegir fuglar á Lagarfljóti við Egilsstaði eftir miklar umhleypingar í veðri . Þar voru saman komnir ýmsir sjófuglar sem verða að teljast mis algengir gestir eða jafnvel flækingar á þessum slóðum . Af þeim sem sáust voru ; þrír dílaskarfar , tveir hettumáfar , fimm haftyrðlar og ein stuttnefja . Af hefðbundnari vetrarfuglum á Fljótinu voru þarna líka ; tvær hvinendur , 23 stokkendur og eitt gargandarpar og forvitinn hrafn flaug yfir til skoðunar á þessari fuglasamkomu . Nokkru áður sá bóndi á bænum Gilsárteigi í Eiðaþinghá haftyrðil hjá sér og rak ekki mynni til að hafa fengið slíka heimsókn fyrr . Eins hafði maður í Vallahreppi sleppt hröktum haftyrðli á Lagarfljótið , dauður fugl fannst í Selskógi og í upphafi árs 2008 var tilkynnt um hraktan tyrðil í þéttbýlinu á Egilsstöðum . Reikna má með að mun fleiri sjófuglar og þá einkum þeir smávöxnu hafi lent víðar en hér um getur í stórviðrasömum vindum vetrar . Þess má geta að haftyrðill er hættur varpi á Íslandi en síðustu fuglarnir urpu í Grímsey fyrir nokkrum árum . Þeir haftyrðlar sem eru við Íslandsstrendur á veturna eru komnir frá norðlægari slóðum , en hann er einn algengasti varpfuglinn á Grænlandi , Jan Mayen og á Svalbarða . Ólafur Indriðason á Kolfreyjustað kvað um fugla í Skrúðnum um miðja nítjándu öld : Þar er hafsúla og már , þar er haftyrðill smár , þar eru hrafnar og lundar og skarfar , þar er æður og örn , þar sín ótal mörg börn elur svartfugl og skeglurnar þarfar . Samkvæmt vísunni verpti haftyrðill þá að öllum líkindum í eynni í tíð Ólafs .